1886 અને 1888માં પારસીઓની એક ક્રિકેટ ટીમ ઈન્ગલેન્ડ ગયેલી. આ પ્રવાસમાં તેમણે ખાસ કશું ઉકાળ્યું નહોતું. તે પછી ઈંગલેન્ડની ટીમને હરાવવા 1904માં ફરી એક વખત પ્રવાસ ગોઠવાયો અને તેમાં એક ‘સુંયક્ત ભારતીય ટીમ' બનાવવામાં આવી. યાદ રહે, ત્યાં સુધી હિન્દુસ્તાનમાં જાતિ પ્રમાણેની ટીમો બ્રિટિશરો સામે રમતી રહેતી હતી. દુર્ભાગ્યે એ પ્રવાસ રદ થયો પણ, જે ટીમ બનાવવામાં આવી હતી તેમાં છ પારસી(કે.એમ. મિસ્ત્રી, આર.પી. મહેરોમજી, એ.એચ.મહેતા, એચ.ડી.કાંગા, ડી.ડી. કાંગા અને એમ.ડી.બલસારા), ચાર હિન્દુ(પી, બાલુ, એલ.જી. સેશાચારી, બી. જયરાજુ અને જી.ડી. તેલંગ) તથા ત્રણ મુસ્લિમ(અલી હસન, અશન અલ હક અને શફ્કત મહંમદ) હતા. આ યાદીમાં પી. બાલુ નામ અજાણતાં ‘હિન્દુ કૌંસ'માં ઘૂસી ગયું છે. હકીકતમાં એ ચમાર હતા. પલવાંકર બાલુ ફક્ત ક્રિકેટમાં નહીં પણ, રાજકીય ક્ષેત્રે પણ તત્કાલીન અસ્પૃશ્યોમાં ગરિમાપૂર્ણ નામ અને ઘટના હતી અને ખુદ બાબા સાહેબ આંબેડકર જેવા વિદગ્ધ દલિત નેતાઓ માટે સંમાન્ય સ્થાને હતા. 1875માં ધારવાડમાં જન્મેલા આ ક્રિકેટરને પી. બાલુ નામે લોકો ઓળખતા હતા અને ભારતીય ક્રિકેટ જગતના આધુનિક મહાન સ્પીનર બિશનસિંઘ બેદીના ખરા અર્થમાં પૂર્વસુરિ હતા તેમ ક્રિકેટ ઈતિહાસના આલેખક બોરિયા મજુમદારે લખ્યું છે. પી. બાલુ બ્રિટિશ ભારતના મહાન સ્પીનર હતા તે વાતને અલબત્ત, હેતુપૂર્વક દબાવવામાં આવેલી છે.